
PORTRETE 


Silvia Serbescu, o stea polară a muzicii 
120 de ani de la naștere 


Lavinia Coman 


Viaţa muzicală din Romania 
începutului de secol XX a fost 


dominată, în domeniul 
interpretării solistice, de arta 
marilor artiști internaționali. 


Bucureștiul primelor decenii 
oferea melomanilor, la Ateneul 
Român, spectacolul săptămânal al 
virtuozilor vestiți ai vremii, pe care 
publicul îi aprecia și îi ovationa cu 
entuziasm. Puţini au fost artiștii 
români ce s-au afirmat în acea 
perioadă. Cu toate acestea, sub 
aura protectoare și stimulativă a 
marelui George Enescu, școala 
dă instrumentală autohtonă începe 
să-și arate roadele excepţionale. Printre primii care au ilustrat aceste 
începuturi glorioase a fost pianista Silvia Serbescu. lată de ce aportul său 
la afirmarea școlii românești de pian se cuvine a fi relevat, cu prilejul 
împlinirii, la 27 ianuarie 2023, a 120 de ani de la nașterea artistei. 

Prima noastră pianistă de talie internaţională a văzut lumina zilei 
la 27 ianuarie 1903 într-o familie cu tradiții muzicale. Bunicul său 
matern, lon Bunescu, de profesie oficiant la Poșta Română, era un 
slujitor pasionat al muzicii. Frecventase cursurile Seminarului din Curtea 
de Argeș, iar apoi pe cele ale Conservatorului bucureștean. Era dirijorul 
corurilor de la bisericile Sărindar, Zlătari și Silvestru, conducea corul 
Mitropoliei, iar pentru aceste formaţii a compus un imn în onoarea 

Regatului României, lucrare ce a fost interpretată la 10 mai 1881, în 
prezenţa Regelui Carol |. Bunica Silviei, soția dirijorului Bunescu, era fiica 
lui Ghiţă lonescu, preot și compozitor renumit în epocă. Perechea a avut 
șapte copii, iar nepoții, viitorii părinţi ai eroinei noastre, erau de 
asemenea cunoscători și iubitori de muzică. Atunci când au avut, la 
rândul lor, copii, au fost astfel capabili să observe înzestrarea lor 
muzicală și să-i îndrume, pe fiul Gheorghe, către studiul viorii și pe Silvia, 
în cunoașterea primelor deprinderi ale cântatului la pian. 

Declanșarea primului război mondial aduce zbucium în familia 
Chelaru, care se refugiază la Botoșani. Aici talentul Silviei e remarcat de 
o profesoară competentă care îi dă lecţii consistente, aducând-o până la 
un nivel îmbucurător. Așa se explică faptul că, deși avea doar 14 ani, ea 
a fost propusă și a izbutit cu succes să-l acompanieze pe maestrul 
George Enescu într-un concert dedicat eroinei Ecaterina Teodoroiu. 
Această întâmplare a contribuit la hotărârea adolescentei Silvia de a se 
prezenta la examenul de admitere în Conservator. A fost o reușită, iar 
proaspăta admisă a fost repartizată în clasa profesoarei Emilia Saegiu. A 
urmat aici studiul pianului în paralel cu liceul în particular, iar în anul 
1921 s-a înscris la Facultatea de Matematică, obținând licenţa în 1924, 
odată cu absolvirea Conservatorului. 

Dar înainte cu câteva luni de absolvire, prin pensionarea 
profesoarei titulare se produce un eveniment deosebit, numirea pe 
postul eliberat a Constanţei Erbiceanu, care era o strălucită absolventă a 
Conservatorului din Leipzig și a Facultăţii de filozofie a Univesitatii din 
Berlin. Noua profesoară preia clasa Emilieii Saegiu și rămâne 
impresionată de talentul remarcabil al Silviei. O prezintă la competiţia 
pentru premiile „Poenaru Căplescu” și „Paul Ciuntu”, pe care concurenta 
le primește din partea juriului condus de maestrul George Enescu. 
încurajată de aceste succese si de sprijinul entuziast al noii sale 
profesoare, Silvia își schimbă opţiunea și se consacră perfecţionării la 
pian, în detrimentul matematicii. Concomitent, primește cu emoție 
sugestia profesoarei sale de a merge la Paris pentru a continua studiile. 
În aceeași perioadă are loc și căsătoria tinerei muziciene cu inginerul 
Florian Șerbescu, pe care îl cunoscuse din refugiul de la Botoșani. În vara 
anului 1925 cei doi se căsătoresc și pleacă la Paris pentru continuarea 
studiilor. La Ecole Normale de Musique Silvia s-a înscris la cursul pentru 
Licence de Concert predat de Lazare Lévy și de Blanche Bascouret 
Gueraldy. Florian, tânărul sot, a urmat Ecole Superieure d’Electricité, 
secţia Radio-Telegrafie. În clasă, pianista română se distinge imediat, 
bucurându-se de aprecierea superlativă a profesorilor și a colegilor săi. 
La final participă activ la cursurile de măiestrie oferite de Alfred Cortot. 
În caracterizarea elevei, pe care o trimite în scris profesoarei de la 

București, maestrul o elogiază pentru o vie sensibilitate muzicală, daruri 
remarcabile de înţelegere și inteligență, o tehnică pianistică superioară 
deja formată, pronuntandu-se pentru sprijinirea acestui tânăr element 
deosebit, în abordarea unei cariere concertistice. 

Revenită în ţară, Silvia își alcătuieşte, împreună cu 
îndrumnătoarea sa de bază, Constanţa Erbiceanu, un program bogat și 
ambițios de studiu. Primul obiectiv este acela de a-și pregăti debutul în 
viata muzicală a Bucureștilor. În colaborare cu Filarmonica dirijată de lon 
Nonna Otescu, în seara de 8 aprilie 1928, prezintă Concertul nr. 1 în mi 
bemol major de Franz Liszt. Apariţia sa e elogiată de presă, din care se 
distinge cronica profesorului George Breazul. Veneratul muzicolog scrie 
în ziarul Cuvântul din 15 aprilie 1928: ,,... să ne unim cu întreg publicul 
de la ultimul simfonic, entuziasmat cum arareori se vede, pentru 
surprinzătoarea măiestrie cu care a executat concertul de Liszt o tânără 
pianistă apărută din hăurile necunoscutului, în admiraţia unanimă a 
auditorilor concetului de duminică...Este cel mai autentic element și cea 
mai definitivă probă a posibilităţilor noastre românești de tehnică 
pianistică și interpretare muzicală, ca și a capacității pedagogice a 
Constanţei Erbiceanu cu care Conservatorul nostru se mândrește.” Cu 
modestie și înţelepciune, în scrisoarea de mulţumire adresată 
cronicarului, profesoara Constanţa Erbiceanu afirmă că rolul său „de 
îndrumătoare a talentului drei. Șerbescu a fost minim. Adevăratul meu 
merit, spune maestra, a fost de a o smulge carierei de profesoară (este 
licențiată în Matematici) și a o da Artei”. O suită de alte cronici laudative 
au urmat concertului ce marchează un debut autohton strălucit și au 
determinat invitarea solistei la Varșovia, în compania unei ochestre 
simfonice poloneze. 

Din acest moment se deschide un șir de invitaţii și oportunităţi 
de concerte de înalt prestigiu. Astfel, Parisul îi găzduiește la Salle Pleyel 
un recital îndelung apreciat și reluat cu aceeași primire exultantă la 
București. În această epocă Silvia face primele demersuri de angajare 
ca profesoară la Conservatorul bucureștean. Cu toate recomandările 
ilustre din dosarul de prezentare, cererea sa nu este onorată, fiind 
preferată o petentă modestă, fără activitate concertistică. 

Drept răspuns la injustitia suferită, Silvia se mobilizează pentru 
amplificarea repertoriului său de concerte. Începe studiul Concertului al 
doilea de Rachmaninov. La 8 februarie 1931 Filarmonica dirijată de 
maestrul George Georgescu o acompaniază în prezentarea acestei 
capodopere la Ateneul Român. A obţinut, potrivit presei, un succes 
spontan și nespus de răsunător (Sym, în ziarul Adevărul din 10 februarie 
1931). Este invitată să prezinte concertul la lași. 

Urmează aprofundarea și apoi prezentarea în concert la Ateneul 
Român a Fanteziei indiene op. 44 pentru pian și orchestră de Ferruccio 
Busoni. Prin succesul repurtat, artista inițiază șirul operelor moderne pe 
care le-a introdus în repertoriul său cu mare curaj, contribuind astfel la 
formarea unui gust sigur al publicului român pentru muzica secolului XX. 

Între timp, soţii Șerbescu plănuiesc și realizează prin eforturi 
susținute, visul nutrit cu pasiune, constuirea unei case proprii pe strada 
Sf. Constantin, la numărul 27. Prevăzută cu spaţii orânduite după dorința 
lor, casa avea să devină refugiu pentru odihnă și meditaţie, spaţiu amplu 
pentru studiul la pian, precum și loc al momentelor prielnice când marea 
artistă își desfășura lecţiile cu unii elevi ai săi. 

La cinci luni după inaugurarea Fanteziei indiene de Busoni, solista 
prezintă, la 2 martie 1933, un recital cu program integral Franz Liszt: 
Fantezia și Fuga pe motivul BACH, Sonata în si minor, Studiu de 
Paganini-Liszt, Studiu de concert, Mephisto Valse. Succesul a fost 
răsunător, iar cronicile exultante au reliefat meritele în continuă 
desăvârșire ale protagonistei. 

A doua îndrăzneală de repertoriu o comite artista la 9 februarie 
1934, tot în compania Filarmonicii din București, sub conducerea 
dirijorală a maestrului lonel Perlea. Suita Nopti în grădinile Spaniei de 
Manuel De Falla primește o tălmăcire vie, punându-i în lumină factura 
exotică mauro-spaniolă, plină de efecte sonore care au electrizat 
spiritele auditorilor. Aceștia i-au acordat din nou ovatiile generoase si 
admiraţia lor fără margini. 

Trebuie observat că munca asiduă de fiecare zi, depusă cu 
sarguinta ani la rând, a fost, în acea perioadă, compensată de vacanțe 
frumoase pe care soții și le petreceau în Munţii Alpi, pe Coasta de Azur 
sau în Germania, la Berlin și Potsdam, acordând, de fiecare dată, un loc 
privilegiat vizitării marilor muzee și colecții de artă. 

Anul 1934 aduce Silviei marea durere de a-și pierde mama. 
Suferinta profundă pe care o încearcă e contracarată însă curând de un 
eveniment crucial din viața soţilor Șerberscu. La 25 august 1934 se naște 
fiica lor Liana. Au crescut-o cu iubire supremă, iar ea s-a dezvoltat ca o 
adevărată prințesă: frumoasă, deșteaptă, dotată în multiple domenii. A 
fost, de mică, un copil puternic, cu o personalitate bine conturată, 
energică și voluntară. Odată cu apariţia Lianei, viata Silviei s-a desfășurat 
în principal pe firul a două vocatii: cea de mamă și cea de concertistă, 
atingând superlativul în ambele ipostaze. 

Sub veghea maestrei sale, artista abordează o nouă capodoperă 
a muzicii moderne, Concertul nr. 3 în do major pentru pian și orchestră 
de Serghei Prokofiev. Lansarea primei audiții in România are loc la 
Ateneul Român în seara de 10 octombrie 1935. Succesul a fost deplin. 

Cronicile au lăudat înțelegerea magistrală și bravura îndârjită a 
temperamentului artistei. Cronicarii au subliniat „strălucita și inspirata 
inerpretare care a cucerit și a mișcat profund auditoriul” (ziarul Lupta 
din 12 octombrie 1935). 

În stagiunea următoare, la 20 februarie3 1937, Silvia prezintă un 
program de muzică spaniolă ce cuprinde trei mișcări din Suita Iberia de 
Albeniz, etalând o anvergură magistrală și totodată o subtilă 
sensibilitate. Ea apare acum ca o interpretă ideală a acestor pagini 
iberice de trăire ardentă a unui temperament de foc. 

În stagiunea 1936/1937 artista prezintă, tot la Ateneul Român, 
cu filarmonica dirijată de maestrul George Georgescu, Toccata de 
Ottorino Respighi și Rapsodia de Rachmaninov pe o temă de Paganini. În 
ziarul Adevărul, cronicarul Miron Grindea apreciază că „dna Silvia 
Șerbescu a apărut ca o pianistă deplin realizată, stăpânind nu numai o 
tehnică rară pentru o femeie, dar o luciditate de gânditoare, o 
preciziune care atinge desăvârșirea, un dinamism de un potenţial 
maxim”. 

Urmează, la 9 noiembrie 1937, interpretarea Concertului nr. 1 de 
Franz Liszt cu orchestra timișoreană dirijată de F. Pauck. Compozitorul 
bănăţean Filaret Barbu scrie că solista a reușit să scoată în evidenţă 
toată vitalitatea ascunsă în partitura marelui Liszt. lar profesoara Alma 
Cornea-lonescu aprecia: „Putem afirma că nu am auzit încă o 
interpretare mai sclipitoare, mai fluidă, mai viguroasă decât cea 
ascultată acum și pot spune că întreaga asistenţă a fost adânc tulburată 
de această unică audiție.” 

Apoi se conturează un nou episod trist în cariera solistei noastre. 
În anul 1938 are loc pensionarea obligatorie a maestrei Constanţa 
Erbiceanu. Dezolată de a pierde contactul cu elevii ei dragi, maestra a 
propus ocuparea catedrei de către urmașa sa strălucită, Silvia Șerbescu. 
Dar forurile superioare răspund negativ iar catedra vacantă e pur și 
simplu desființată. 

Mâhnită dar nu dezarmată, Silvia răspunde afrontului suferit cu 
noi realizări scenice. E invitată să cânte la Radio Praga și la Radio 
Belgrad, unde prezintă Toccata de Geoge Enescu, Suita lirică și Sonatina 
de Mihail Andricu, Suita Joujoux pour Ma Dame de Mihail Jora. Cele 
două recitaluri se produc la 10 mai și 10 iunie 1938. În această perioadă 
este angajată la Conservatorul Pro Arte. Aici activează timp de trei ani, 
organizând audiții și concerte publice cu elevii, manifestări ce se bucură 
de aprecierea presei muzicale. Publicul care o iubește și o stimează are 
parte de o nouă bucurie prin audierea Variatiunilor simfonice de César 
Franck în concertul din 20 octombrie 1939, alături de suita lui De Falla, 
tot sub conducerea dirijorală a maestrului George Georgescu. Critica a 

evidenţiat sublima interpretare a variatiunilor franckiene în care cele 
două teme au primit un caracter puternic contrastant: una 
înfricoșătoare, iar cealaltă, plină de calm rugător, ceea ce a iscat un viu 
sentiment dramatic. 

În aceeași perioadă artista e invitată să întreprindă un turneu de 
recitaluri în nordul Italiei. Cu sonata Appassionata de Beethoven, Sonata 
în si minor de Liszt, Suita lirică și Esquisse pour piano de Andricu și 
momente din Iberia de Albeniz, Silvia farmecă publicul din orașele 
Genova, Pesaro, Rimini, după cum relatează soțul său care o 
întovărășește în periplul italian. Totodată, perechea profită de fiecare 
moment de răgaz pentru a vizita monumentele, muzeele, expoziţiile și 
locurile încărcate de istorie din orașele și zonele respective. 

Apoi, la 25 octombrie Silvia susține acasă, la București, un recital 
de sonate cu maestrul George Enescu având în program Sonata în La 
Major de J.S. Bach, Sonata in Re Major de Beethoven, Sonata în La 
Major de C. Franck. Criticul Romeo Alexandrescu povestea în cronica sa 
că „dna Silvia Șerbescu, pentru prima dată părtașă la un concert de 
sonate cu George Enescu, a menţinut cu fidelitate și stricteţe pianul în 
sfera particulară a muzicii de cameră, susținând părţile solo cu epuratie 
de meșteșug și acea firească reculegere de care un artist trebuie să se 
simtă pătruns, când însoțește în inegalabilele lui tălmăciri pe George 
Enescu. Modul în care eminenta pianistă a înţeles și îndeplinit cerințele 
cu totul excepţionale ale unui astfel de concert îi face cinste”. 

Nu mai târziu decât peste o săptămână, artista apare cu prima 
audiție românească a Concertului nr. 2 pentru pian și orchestră de 
Serghei Prokofiev. Criticul Simionescu-Râmniceanu vorbește în ziarul 
Adevărul despre „marea pianistă Silvbia Șerbescu”, considerând că este 
o personalitate care depășește cu mult prin arta sa ceea ce atâţia 
pianiști concertiști ne-au deprins să auzim și admiră ritmica, frazarea, 
forța, sensibilitatea muzicală și îndeosebi virtuozitatea tehnică, însușiri 
care-i susţin strălucirea artistică de pianistă rară.” Emanoil Ciomac 
subliniază în tableta sa că „Silvia Serbescu a obținut un triumf în 
concertul de joi al Filarmonicii, unde un public neobișnuit umplea sala... 
Mândră poate fi de fosta elevă și profesoara care a format-o, dra 
Constanţa Erbiceanu, fală a învățământului nostru muzical, precum am 
mai spus-o.” (ziarul Românul din 5 noiembrie 1939). lar succesiunea de 
triumfuri solistice continuă pe întregul parcurs al anului 1940. 

Dar iată că succesele obţinute constant în ţară au fost, în sfârșit, 
observate de forurile înalte, astfel încât în anul 1942 Ministerul 
Propagandei o propune pentru un turneu în Turcia, în timpul căruia și-a 
demonstrat valoarea de autentică ambasadoare a muzicii românești. La 
Istambul și Ankara ea a susţinut recitaluri îndelung comentate cu 

entuziasm în presa turcă, iar gestul ei de a învăţa rapid două suite 
semnate de compozitori turci a încântat întreaga lume muzicală din 
metropolă si din ţară, având în vedere că interpretările sale au fost 
transmise la radio. 

În același an 1942, la 29 decembrie, are loc al doilea recital oferit 
la Ateneul Român de maestrul George Enescu acompaniat de Silvia. La 
despărțire, maestrul i-a scris pe un program de sală următoarea 
dedicație: „Atât de remarcabilei mele partenere de astă seară, admiraţie 
și respect. George Enescu”. 

În anul 1943, în plin război mondial, Ministerul Propagandei o 
trimite din nou în turneu. Tinta e acum Finlanda și Suedia. A avut emoţii 
cu zborul avionului civil în plin bombardament! Dar serile sale muzicale, 
desfășurate la Helsinki, Abo, Tampere în Finlanda și Stockholm în Suedia 
au meritat să înfrunte peripetiile drumului. Programul interpretat a 
cuprins Preludiu și Fugă pentru orgă de Bach-Liszt, Sonata Appassionata 
de Beethoven, Toccata de Enescu, Suita lirică de Andricu, Preludiu de 
Linko, Reflets dans l'eau și Feux d'artifices de Debussy, El Puerto și 
Navarra de Albeniz. În sala de concert au fost prezente cele mai distinse 
personalități din înalta societate a celor două tari, iar presa a oglindit 
evenimentele cu fast, considerând că se află în prezenţa unei artiste de 
mare clasă. Beneficiul realizat a fost donat Crucii Roșii finlandeze. 

Anul 1944 îi aduce, pe lângă grijile enorme generate de starea de 
război, începutul unor dureri în brațul drept, ce aveau să se acutizeze 
treptat. În anul 1945 trăiește durerea despărțirii de tatăl său, care se 
stinge din viata în vară. Luptând cu depresia, Silvia învață Concertul 
pentru mâna stângă de Ravel și se apucă de studierea mentală a unor 
tratate teoretice. Se apropie de realizarea unui proiect cu Preludiile de 
Debussy. Alternând lucrul cu perioade de tratamente și terapii, cu multă 
răbdare, dârzenie, perseverenţă și curaj, artista se reface, iar la 23 mai 
1948 reapare pe marea scenă a Ateneului Român, cântând Variatiunile 
simfonice de César Franck, în concertul dirijat de maestrul George 
Georgescu. Publicul a receptat momentul ca pe o cutremurătoare 
confesiune, ceea ce era chiar în realitate! 

Tot pe parcursul anului 1948, artista e cooptată în Comisia 
pentru calificarea soliștilor concertiști care puteau face parte din 
mișcarea culturală profesionistă. Totodată a fost invitată în numeroase 
jurii ale diferitelor concursuri și festivaluri naţionale de tineret. În același 
an este numită cu grad de profesor la catedra de pian principal a 
Conservatorului „Ciprian Porumbescu”. Se împlinea o năzuinţă, se 
recunoștea un drept, după 17 ani de la prima cerere a artistei. Ca 
pedagogă, Silvia Șerbescu a fost un model de măiestrie care-l egalează 
pe cel al artistei. În cei 15 ani cat a lucrat la Conservatorul bucureștean, 

i-a îndrumat și i-a format pe următorii elevi: Constantin lonescu-Vovu, 
Constantin Iliescu, Cristea Zalu, Georgeta Stefanescu-Barnea, Helmuth 
Plattner, Alexandru Sumski, Peter Szaunig, Marta Joja, Sanda Bobescu, 
Liana Serbescu, loana Minei, Liliana Rădulescu, Florina Iftimescu 
Cozighian, Veronica Rusescu, Maria (Miorela) Bobescu, Zoe Popescu- 
Șarpe, Alexandrina Zorleanu, Lena Cosma, Florella Geantă, Rodica 
Giroveanu, Constantin Stelian, Gherghe (Goșo) Petrov, Emilian Voicu, 
Theodor Paraschivescvu, Lavinia Tomulescu Coman, Eugen Ciceu 
(Cicero), Alexandru Dumitrescu, Julius Kalmann, Doina Pârvan, Gheoghe 
Balaban, Constantin (Costi) Chiritescu, Cristian Dumitrescu. 

În sinteză, stilul didactic al Silviei Serbescu poate fi definit prin 
următoarele linii de forță: 1) ca să faci față cerinţelor de studiu, trebuia 
să vii în clasa Domniei sale cu aparatul pianistic pus la punct, funcţional, 
destul de bine dezvoltat (de aceea, pepiniera de elemente pregătite 
corespunzător provenea de la Școala de Muzică (astăzi Colegiul Naţional 
de Arte „Dinu Lipatti”), de la elevele Domnișoarei Erbiceanu-Ana Pittiș, 
Maricel Sova, Cici Mantta, Emilia Vlangali, Stela Camenita, precum si cu 
ajutorul generos al profesoarei Cornelia Antonescu, prietena de o viata a 
Silviei; 2) a fost un profesor cu viziune - te cântărea destul de repede, iti 
descifra formula personalităţii, îţi „localiza” punctele forte și pe cele 
slabe, apoi iti „croia” programul de lucru, repertoriul anual, etapele si 
stadiile de parcurs; 3) a fost un profesor curajos, oferea încredere și 
sprijin fiecăruia, după posibilităţi; propunea programe solide, serioase, 
de cel mai ales gust muzical, din care nu lipsea niciodată cel putin un 
punct incitant, o noutate, un clenci, un suspans... 4) viziunea ei se 
manifesta de la primul contact cu lucrările, pornea întotdeauna de la 
întreg spre amănunte, spre elementele constructive de bază, studiul 
nostrtu urma un parcurs logic fără cusur, se stabileau date limită, 
priorităţi, configurații, apoi se intra în lucrul propriu zis al textului; 
prioritatea în studiu era activarea judecății proprii a elevului; 5) nu era 
chitibusara, nu avea timp de nimicuri, planul era schiţat în mare și apoi 
se îndeplinea treptat cu „evenimente” muzicale, nu pisălogea niciodată 
pe nimeni și nu ne obliga la anumite soluţii sau rezolvări, reţete, preluări 
etc.; 6) vorbea foarte putin în timpul lectiei, dar ceea ce spunea era 
esenţial, fapt de carte trebuia „să te prinzi” foarte repede; 7) avea o 
atitudine deschisă, permitea cu bucurie și uneori cu amnuzament soluţii 
diferite de ale sale, dacă se potriveau situiatiei și personalităţii elevului, 
în beneficiul interpretării respective; deși era o personalitate absolut 
copleșitoare, n-a stivit pe niciun elev de pe poziția de forță a 
maestrului;8) nu era pricinoasă ori ranchiunoasă sau răutăcioasă, chiar 
dacă de multe ori îi mâncam sufletul; avea un haz irezistibil, datorită 
căruia ieșeam adesea, cu toţii, din cele mai tensionate situaţii; 9) artista 

cu prestigiu public imens în clasă, avea un comportament de camarad 
mai mare, trecut prin furtuni și dureri, empatic, săritor și intelegator pe 
plan uman; era „suporterul” eficient al elevilor săi înainte, în timpul și 
după examenele cele mai exigente; în aceste situaţii era ca un general 
care-și duce în luptă oastea cu pasiune și cu susţinere omenească; 10) 
prin trăsăturile evidetiate mai sus se conturează concluzia că Silvia 
Șerbescu a realizat un prim model, nedepășit încă, de didactică 
instrumentală de nivel universitar din învățământul muzical românesc. 

Între timp, în contextul proiectelor naţionale de dezvoltare a 
vieţii muzicale, Silvia e solicitată să concerteze cu toate noile filarmonici, 
iar lucrarea favorită este Concertul al doilea în do minor de 
Rachmaninov. Reluat după noua ani de la prima audiție în România, îl 
cântă acum sub conducerea dirijorală a maestrului Geoge Georgescu, iar 
în anii următori toate orchestrele simfonice românești solicită și obţin 
oportunitatea ca Silvia Șerbescu să-i inobileze pe ascultători prin 
interpretarea acestui concert de Rachmaninov. Ulterior e solicitată și în 
străinătate. Bine înţeles, cel mai important succes de prestigiu are loc la 
Moscova, în compania orchestrei simfonice a U.R.S.S., iar în tara, 
apariţiile sale cu concertul al doilea de Rachmaninov și cu Imperialul 
beethovenian rămân evenimente favorite. 

În anul 1956 familia artistei cunoaște braţul oribil al teroarei 
comuniste, când fratele Silviei e aruncat în închisoare fără niciun motiv, 
iar soția este alungată din propria casă. Desi detentia a fost de scurtă 
durată, a lăsat urme neșterse în dosarele rudelor apropiate, cu atât mai 
mult cu cât după aceea, pentru o vreme, perechea Puiu și Netta Chelaru 
au locuit în casa Șerbescu. 

Anii care au urmat au constituit o perioadă de triumf artistic 
pentru Silvia. Era adorată de public care-i preţuia interpretările 
magistrale, iar ea lucra continuu pentru lărgirea repertoriului propriu. 
Programează în recitaluri Sonata în fa diez minor de George Enescu și 
întregește treptat asimilarea ciclului Preludiilor de Debussy. 

În anul 1960, Silvia prezintă publicului din România interpretarea 
Concertului nr. 2 în si bemol major de Brahms. Era culmea supremă spre 
care tinitise și pe care a cucerit-o cu glorie. Ritmul de muncă e din ce în 
ce mai accelerat. În condiţiile suprasolicitării excesive, la 27 ianuarie 
1960, Silvia suferă o ocluzie intestinală care o forțează să anuleze 
concertul din acea seară de la Bacău. Secondată cu grijă de fiica sa, 
Liana, reușește să învingă situația medicală acută, dar în perioada 
următoare crizele se repetă. 

Voința de realizare artistică o ajută, dându-i forța sufletească si 
fizică necesară pentru a asimila și a prezenta în concert integrala 
Preludiilor de Debussy, în anul centenar al compozitorului, anul 1962. 

Recitalul are succes triumfal la București și apoi în cele mai importante 
centre muzicale din ţară. 

Anul 1963 îi aduce o nouă ocluzie intestinală. Se declanșează un 
cancer cu metastaze. Deși chinuită cumplit de intervenţii și terapii, 
artista găsește puterea să cânte în concerte. Reușește, cu ajutorul 
voinței puternice, să-și pregătească studenţii la conservator și să-i 
antreneze pe participanţii la cea de a treia ediție a Concursului 
Internaţional „George Enescu”. Între aceștia se evidenţiază Theodor 
Paraschivescu, pianist cu o înzestrare excepţională și impecabil pregătit, 
care ulterior a avut o carieră internațională importantă. lar în timpul 
rămas redactează analize și studii teoretice de specialitate. Pe fluxul 
înaintării inexorabile a bolii, la începutul anului 1965 Silvia suportă cu 
stoicism intervenţii chirurgicale repetate. S-a stins la spital, în dimineața 
zilei de 22 aprilie 1965, înconjurată de familie, prieteni și de personalul 
medical care o adora. 

A fost înmormântată cu fastul cuvenit la cimitirul Bellu, în cavoul 
familiei, iar revista Muzica a marcat momentul cu articole de omagiere și 
rămas bun. Amintirea sa rămâne ca un moment luminos în istoria 
modernă a muzicii românești și în inima tuturor celor ce au conoscut-o 
în viaţa de concert sau în activitatea de profesoară. 


BIBLIOGRAFIE 


Bălan, Theodor, Constanta Erbiceanu, în Studii de Muzicologie, vol. Il, 
Ed. Muzicală, București, 1966. 

Breazul, George, Pagini din istoria muzicii românești, vol. II, Ed. 
Muzicală, București, 1974. 

Coman, Lavinia, Silvia Șerbescu, prima noastră pianistă, monografie, 
Ed. Grafoart, 2018. 

Coman, Lavinia, Rememorare: Silvia Serbescu, 50 de ani de posteritate, 
ms., București, 2015. 

Cosma, Lazăr Octavian, Universitatea Naţională de Muzică din 
București la 140 de ani, vol. |, Ed. U.N.M.B., 2004. 

Cosma, Viorel, Muzicieni din România, Lexicon, 4 vol., Ed. Muzicală, 
București, 1989-2001. 

Enescu, George, Scrisori, 2 vol., 1974, 1981. 

Erbiceanu, Constantin, Cronicari greci care au scris despre români în 
epoca fanariotă, Ed. Cronicar, București, 2003. 

Erbiceanu, Constanţa, Scrisori, 2 vol., Ed. Muzicală, București, 1989, 
1992. 

Erbiceanu, Constanţa, De ma vie, ms., 1920. 


68 


Revista MUZICA Nr. 6 / 2023 


lorga, Nicolae, Bizanţ după Bizanţ, Ed. Enciclopedică Română, 
București, 1972. 

Jora, Mihail, Studii și documente, vol. |, Ed. Muzicală, București, 1995. 

Popa, Afrodita, Mâinile care cântă, Ed. Vergiliu, București, 2004. 

Schonberg, Harold, The Great Pianists from Mozart to the Present, Ed. 
Simon and Schuster, New York, 1963. 

Serbescu, Florian, Amintiri despre pianista Silvia Serbescu, ms., 1968. 


SUMMARY 


Lavinia Coman 


Silvia Șerbescu, a music pole star 
120 years since her birth 


Musical life in Romania at the beginning of the 20th century was 
dominated, in the field of solo performance, by the art of the great 
international artists. Bucharest in the early decades offered music 
lovers, at the Romanian Athenaeum, the weekly performance of the 
famous virtuosos of the time, whom the public appreciated and 
applauded enthusiastically. Few were the Romanian artists who made a 
name for themselves in that period. However, under the protective and 
stimulating aura of the great George Enescu, the local instrumental 
school began to show its exceptional fruits. Among the first to illustrate 
these glorious beginnings was the pianist Silvia Serbescu. This is why her 
contribution to the affirmation of the Romanian piano school should be 
highlighted on the occasion of the 120th anniversary of her birth in 
2023. 

